b'\n_START_ARTICLE_\nBritannia Stadium\n_START_SECTION_\nObjekt\n_START_PARAGRAPH_\nStadion, ki ima kapaciteto 28.383 sede\xc5\xbeev je najve\xc4\x8dji obisk do\xc5\xbeivel na tekmi 3. kola FA pokala proti Evertonu leta 2002. Sestavljen je iz \xc5\xa1tirih tribun; tribuni Boothen End in East Stand se nahajata na severnem in vzhodnem delu stadiona in imata kapaciteto 6.006 in 8.789 sede\xc5\xbeev. Glavna, zahodna tribuna, imenovana West Stand je dvonadstropna in ima kapaciteto 7.357 sedi\xc5\xa1\xc4\x8d, na njej pa so tudi novinarsko sredi\xc5\xa1\xc4\x8de, komentatorske kabine ter sejne sobe. Ju\xc5\xbena tribuna, imenovana South Stand, ima kapaciteto 4.996 in je v prvi vrsti namenjena gostujo\xc4\x8dim navija\xc4\x8dem, v primeru nezasedenosti pa jo lahko pregradijo, da nanjo namestijo doma\xc4\x8de obiskovalce._NEWLINE_Pisarne kluba, sla\xc4\x8dilnice in upravni prostori se nahajajo v jugovzhodnem kotu, kjer je tudi ve\xc4\x8dja trgovina._NEWLINE_Prvi gol na stadionu je dosegel doma\xc4\x8di nogometa\xc5\xa1 Graham Kavanagh na tekmi liga\xc5\xa1kega pokala proti Rochdaleu.\n_START_SECTION_\nNadaljnji razvoj\n_START_PARAGRAPH_\nV primeru napredovanja kluba v angle\xc5\xa1ko Premier League, imajo v klubu izdelane na\xc4\x8drte za \xc5\xa1iritev stadiona, ki naj bi v tem primeru presegel kapaciteto 30.000 sedi\xc5\xa1\xc4\x8d. Takrat naj bi na stadion namestili tudi velik zaslon.'